Folketing
2005-05-27

Jeg synes, det ville klæde Dansk Folkepartis ordfører, hvis han klart og tydeligt meldte ud, at man ikke ønsker at give homoseksuelle nogen som helst form for rettigheder i det danske samfund. Jeg synes, det er en legitim holdning at have, at, og det har jeg hørt gentagne gange fra Dansk Folkeparti, det eneste parforhold, man anerkender, er en heteroseksuel kernefamilie; fair nok, det kan man forholde sig til. Men det der med at stå og trække en psykologs udtalelser om mobning ind i en diskussion, der handler om fremmedadoption! Det er altså børn, som vokser op på børnehjem i fattige lande rundtomkring i verden. Jeg tror næppe, at en børnepsykolog vil mene, at et barn har værre af at blive mobbet i Danmark end at vokse op på et børnehjem i et land som Colombia, Korea eller et andet fattigt land rundtomkring i verden. Det er simpelt hen useriøst at foretage den sammenligning. (Kort bemærkning).